62023TJ1189_RES
Predmet T-1189/23
Identitet i Democratie Parti (ID Parti)
protiv
Tijela za europske političke stranke i europske političke zaklade
(šesto prošireno vijeće) od 10. rujna 2025.
„Institucionalno pravo – Tijelo za europske političke stranke i europske političke zaklade – Odluka o izricanju financijske sankcije političkoj stranci – Članak 27. stavak 2. točka (a) podtočka vi. Uredbe (EU, Euratom) br. 1141/2014 – Izvanugovorna odgovornost”
Pravo Europske unije – Statut i financiranje europskih političkih stranaka i europskih političkih zaklada – Financijske sankcije koje je nametnulo Tijelo za europske političke stranke i europske političke zaklade – Sankcija nametnuta političkoj stranci zbog namjernog davanja neispravnih informacija – Pojam namjernog davanja neispravnih informacija – Činjenica da politička stranka na društvenim mrežama zadržava objave u kojima se bivši član njezina predsjedništva navodi kao trenutačni član, znajući za netočnost – Isključenost
(Uredba br. 1141/2014 Europskog parlamenta i Vijeća, čl. 27. st. 2. t. (a) podtočka vi.)
(t. 74.-100., 102.-110., 117.)
Kratak prikaz
Povodom tužbe za poništenje i naknadu štete, koju je djelomično prihvatio, Opći sud prvi put odlučuje o odluci Tijela za europske političke stranke i europske političke zaklade (u daljnjem tekstu: Tijelo) kojom je ono izreklo financijsku sankciju na temelju članka 27. Uredbe br. 1141/2014 (
1
).
Tužitelj, Patriotes.eu, prije Iddent i Démocratie Parti (ID Parti), registriran je kao europska politička stranka. Dana 9. ožujka 2022. dostavio je Tijelu dopis koji je u prilogu sadržavao, među ostalim, ažurirani popis članova svojeg predsjedništva, na kojem se od 16. veljače 2022. više nije nalazilo ime jednog od njegovih članova (u daljnjem tekstu: član predmetnog predsjedništva). Međutim, budući da ta izmjena nije odmah uzeta u obzir na tužiteljevoj internetskoj stranici i društvenim mrežama, Tijelo mu je 23. ožujka 2023. uputilo zahtjev za pružanje informacija o nedosljednostima između obavijesti od 9. ožujka 2022., s jedne strane, i objava na njegovoj internetskoj stranici i njegovim društvenim mrežama, s druge strane.
Nakon više razmjena dopisa Tijelo je 14. lipnja 2023. pokrenulo istragu u pogledu tužitelja o potencijalno netočnim informacijama o sastavu njegova predsjedništva. Dopisom od 28. rujna 2023. tužitelj je, nakon što je uspostavio novu internetsku stranicu u kojoj se više ne upućuje na člana predmetnog predsjedništva, obavijestio Tijelo da je odlučeno da će se objave na društvenim mrežama na kojima je potonji bio predstavljen kao trenutačni član njegova predsjedništva zadržati na društvenim mrežama.
Odlukom od 25. listopada 2023. (u daljnjem tekstu: pobijana odluka) Tijelo je tužitelju izreklo financijsku sankciju na temelju članka 27. stavka 2. točke (a) podtočke vi. Uredbe br. 1141/2014 jer je on na društvenim mrežama zadržao netočne objave u kojima je predmetni član predsjedništva predstavljen kao trenutačni član njegova predsjedništva, što više nije bilo aktualno.
Ocjena Prvostupanjskog suda
Kao prvo, Opći sud je tumačio članak 27. stavak 2. točku (a) podtočku vi. Uredbe br. 1141/2014. Za potrebe ovog predmeta, on ograničava tumačenje te odredbe na situacije u kojima je predmetna europska politička stranka u bilo kojem trenutku s namjerom dostavila neispravne informacije.
Najprije, kad je riječ o doslovnom tumačenju, Opći sud je utvrdio, kao prvo, da ta odredba ne precizira adresata ili način prijenosa neispravnih informacija. Međutim, istaknuo je da pojam „pružanje” upotrijebljen u toj odredbi upućuje, u uobičajenom smislu svakodnevnog jezika, na ideju predstavljanja, priopćavanja ili izrade onoga što se zahtijeva. Osim toga, taj se pojam, zajedno s riječju „informacije”, upotrebljava u drugim odredbama Uredbe br. 1141/2014 (
2
) kako bi se podsjetilo na prijenos informacija koje europske političke stranke i europske političke zaklade prenose različitim nadležnim tijelima, a koje se zahtijevaju u postupovnom okviru. Suprotno tomu, kada se u Uredbi br. 1141/2014 spominje prijenos informacija javnosti, koristi se izraz „dostupne” (
3
), a kada se odnosi na informacije koje će biti objavljene na internetu, upotrebljavaju se izrazi „dostupne” i „objavljene” (
4
). Stoga izraz „dostavila neispravnu informaciju” iz članka 27. stavka 2. točke (a) podtočke vi. Uredbe br. 1141/2014 upućuje na ideju podnošenja, priopćavanja ili davanja neispravnih traženih informacija.
Kao drugo, Opći sud je napomenuo da prilog „namjerno” upućuje, u uobičajenom smislu svakodnevnog jezika, na radnju poduzetu s namjerom ili namjerno, tako da izraz „s namjerom dostavila neispravnu informaciju” ide u prilog tumačenju prema kojem je europska politička stranka, u trenutku podnošenja, priopćavanja ili davanja traženih informacija, svjesna njihove netočnosti, ali je namjerno odlučila da ih podnese, priopći ili dâ.
Naposljetku, naglasio je da izraz „u bilo kojem trenutku” u uobičajenom smislu svakodnevnog jezika upućuje na to da se nešto može pojaviti u bilo kojem trenutku tijekom određenog razdoblja. U tom kontekstu, taj izraz dovodi do tumačenja prema kojem europska politička stranka u bilo kojem trenutku odlučuje namjerno podnijeti, priopćiti ili dati tražene neispravne informacije.
Ta razmatranja stoga idu u prilog doslovnom tumačenju članka 27. stavka 2. točke (a) podtočke vi. Uredbe br. 1141/2014, prema kojem se ta odredba primjenjuje na situacije u kojima europska politička stranka u bilo kojem trenutku namjerno odluči podnijeti, priopćiti ili dati tražene neispravne informacije znajući za njihovu netočnost.
Nadalje, kad je riječ o kontekstualnom tumačenju, Opći sud je podsjetio, kao prvo, na to da iz Uredbe br. 1141/2014, kojom se uređuje pravni i financijski okvir europskih političkih stranaka, proizlazi da su one dužne Tijelu dostaviti informacije, kako za potrebe registracije tako i tijekom njihova postojanja, o uvjetima za registraciju i odredbama o upravljanju povezanima osobito sa statutom, ali i o njihovoj financijskoj situaciji, podnoseći, među ostalim, svoje godišnje financijske izvještaje, izvješće o vanjskoj reviziji kao i popis donatora i uplatitelja i njihovih doprinosa.
Kao drugo, Opći sud je primijetio, s jedne strane, da Tijelo uspostavlja i vodi registar europskih političkih stranaka i europskih političkih zaklada (
5
) koji sadržava podatke, navode i dokumente dostavljene uz zahtjeve za registraciju i one koji su naknadno dostavljeni (
6
). Taj registar pruža javnu uslugu u interesu transparentnosti, odgovornosti i pravne sigurnosti, a Tijelo ga vodi na način koji osigurava odgovarajući pristup informacijama sadržanima u njemu i njihovu ovjeru (
7
). S druge strane, Opći sud je utvrdio da Parlament na internetskoj stranici objavljuje statute svih europskih političkih stranaka, dokumente podnesene u okviru njihova zahtjeva za registraciju i sve izmjene prijavljene u tom pogledu, kao i njihove godišnje financijske izvještaje i izvješća vanjske revizije, ime njihovih donatora i njihove prijavljene donacije ili njihove prijavljene doprinose. (
8
) Stoga iz odredbi Uredbe br. 1141/2014 (
9
) proizlazi da informacije o europskim političkim strankama, osobito one za koje se smatra da su od važnog javnog interesa, nadležna tijela, među kojima je i Tijelo, moraju staviti na raspolaganje javnosti kako bi im ona mogla pristupiti. Suprotno tomu, tom se uredbom ne predviđa nikakva obveza europskih političkih stranaka da javnosti stave na raspolaganje informacije.
Naposljetku, Opći sud je naveo da druge vrste povreda iz članka 27. stavka 2. točke (a) podtočke vi. Uredbe br. 1141/2014, poput namjernog propuštanja dostavljanja informacija od strane europskih političkih stranaka ili postojanja značajnih propusta ili netočnosti u njihovim godišnjim financijskim izvještajima, podložne sankcijama u slučaju da te stranke ne poštuju zahtjeve za dostavu informacija nadležnim tijelima.
Sve navedeno stoga ide u prilog kontekstualnom tumačenju članka 27. stavka 2. točke (a) podtočke vi. Uredbe br. 1141/2014, prema kojem se ta odredba primjenjuje na situacije u kojima europska politička stranka u bilo kojem trenutku namjerno odluči dostaviti neispravne informacije nadležnim tijelima, među kojima je i Tijelo.
Naposljetku, kad je riječ o teleološkom tumačenju, Opći sud je istaknuo, kao prvo, da je krajnji cilj Uredbe br. 1141/2014 jačanje europske političke svijesti i europske predstavničke demokracije (
10
). Osim toga, napomenuo je da su jačanje transparentnosti europskih političkih stranaka (
11
) i jačanje njihove odgovornosti (
12
) također među ciljevima koji se nastoje postići tom uredbom.
Kao drugo, Opći sud je utvrdio da je donošenjem Uredbe br. 1141/2014 zakonodavac želio postići prethodno navedene ciljeve uspostavom regulatornog okvira čija je svrha osigurati da nadležna tijela javnosti stave na raspolaganje informacije o europskim političkim strankama za koje se smatra da su od važnog javnog interesa kako bi joj se omogućio odgovarajući pristup tim informacijama i učinkovit nadzor aktivnosti tih stranaka.
Stoga teleološko tumačenje članka 27. stavka 2. točke (a) podtočke vi. Uredbe br. 1141/2014 dovodi do toga da se ta odredba primjenjuje na situacije u kojima europska politička stranka namjerno dostavlja neispravne informacije nadležnim tijelima u takvom regulatornom okviru.
S obzirom na prethodno navedeno, Opći sud je presudio da članak 27. stavak 2. točku (a) podtočku vi. Uredbe br. 1141/2014, u dijelu u kojem se odnosi na situacije u kojima je predmetna europska politička stranka u bilo kojem trenutku namjerno dostavila neispravne informacije, treba tumačiti na način da se primjenjuje na situacije u kojima takva stranka namjerno nadležnim tijelima, među kojima je i Tijelo, dostavlja neispravne informacije u okviru obveza koje ima na temelju navedene uredbe.
Kao drugo, Opći sud je ispitao je li Tijelo u ovom slučaju pravilno izreklo financijsku sankciju na temelju članka 27. stavka 2. točke (a) podtočke vi. Uredbe br. 1141/2014. U tom pogledu primijetio je da je to tijelo tužitelju izreklo financijsku sankciju na temelju te odredbe, uz obrazloženje da je on na društvenim mrežama zadržao objave u kojima se navodi da je član predmetnog predsjedništva trenutačni član njegova predsjedništva iako je bio upoznat s njihovom netočnošću. Međutim, naglasio je, s jedne strane, da se ta odredba primjenjuje na situacije u kojima europska politička stranka namjerno Tijelu dostavlja neispravne informacije u okviru obveza koje ima na temelju navedene uredbe. S druge strane, iz njezina teksta proizlazi da se navedena odredba primjenjuje na situacije u kojima europska politička stranka namjerno „dostavlja” neispravne informacije. Međutim, glagol „zadržavati”, koji u uobičajenom smislu svakodnevnog jezika znači „sačuvati”, „trajno sačuvati” ili „ne mijenjati”, nema isti doseg kao glagol „dostaviti”, koji osobito upućuje, na ideju podnošenja, priopćavanja ili davanja onoga što se zahtijeva.
S obzirom na ta razmatranja, Opći sud je smatrao da je, time što je tužitelju izrečena financijska sankcija na temelju članka 27. stavka 2. točke (a) podtočke vi. Uredbe br. 1141/2014, zbog toga što je potonji na društvenim mrežama zadržao objave u kojima se bivši član predmetnog predsjedništva navodi kao sadašnji član njegova predsjedništva, znajući za njihovu netočnost, Tijelo počinilo pogrešku koja se tiče prava. Stoga je poništio pobijanu odluku.
Suprotno tomu, Opći sud je odbio tužiteljeve zahtjeve za naknadu štete.
(
1
)	Uredba (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (SL 2014., L 317, str. 1.)
(
2
)	Vidjeti posebno članak 23. stavak 4., članak 24. stavak 4. prvi podstavak, članak 25. stavak 6. ili članak 29. stavak 1. Uredbe br. 1141/2014.
(
3
)	Uvodna izjava 41. Uredbe br. 1141/2014
(
4
)	Članak 7. stavak 1. i članak 32. Uredbe br. 1141/2014
(
5
)	Članak 7. stavak 1. Uredbe (EZ) br. 1141/2014
(
6
)	Uvodna izjava 2. i članak 1. Delegirane uredbe (EU, Euratom) br. 1141/2014 Komisije (EU, Euratom) 2015/2401 od 2. listopada 2015. o sadržaju i funkcioniranju Registra europskih političkih stranaka i zaklada (SL 2015., L 333, str. 50.)
(
7
)	Uvodna izjava 4. Delegirane uredbe 2015/2401
(
8
)	Članak 32. stavak 1. točke (a), (d) i (f) Uredbe br. 1141/2014
(
9
)	Vidjeti, među ostalim, uvodnu izjavu 33. Uredbe br. 1141/2014.
(
10
)	Uvodne izjave 1. i 23. Uredbe br. 1141/2014
(
11
)	Uvodne izjave 24., 33., 34. i 38. Uredbe br. 1141/2014
(
12
)	Uvodne izjave 26. i 33. Uredbe br. 1141/2014